སྨིན་གྲོལ།ང་རང་ཆུང་ཆུང་བྱིས་པ་ཡིན་དུས།ཁྱེད་ཀྱི་སྙན་མོའི་གླུ་སྐད་ཀྱི་བདག་སེམས་ཀྱི་མཁའ་ངོགས་སུ་རེ་སྒུག་གི་ས་བོན་གཏོར་མྱོང་ལ།དཔེ་ཁུག་ཆུང་ངུར་རྨི་ལམ་ལྗིད་པོ་ཁུར་པའི་དེ་དུས་ཀྱི་ཁོ་བོས་ཁྱེད་ཀྱི་སེམས་རྩ་མྱོང་མི་ཤེས་ན་ཡང་།དབྱངས་གསལ་སོ་བཞིའི་མུ་ཏིག་ལ་བརྒྱུས་པའི་ཁྱེད་ཀྱི་གཞས་ཆུང་དེས།བདག་ཐག་རིང་ཐག་རིང་སྟེ།བརྩེ་བ་ཤག་ཤག་གི་གཙང་འགྲམ་ལ་བོས་པ་ཐེངས་གཅིག་ག་ལ་ཡིན་ཁྱེད་དང་གླེང་མོལ་བྱས་པའི་གོ་རིམ་ལས་ངས་ད་གཟོད་ཁྱེད་ཀྱི་སེམས་ན་བརྗོད་མི་ཚར་བའི།གནོན་མི་ཐུབ་པའི་སྡུག་བསྔལ་མོད་པོ་ཞིག་མངའ་བ་ཚོར་བྱུང་ལ།དེ་དང་ལྷན་དུ་འུ་ཅག་སྒང་བ་བོད་ཀྱི་བུད་མེད་དག་ཀྱང་ཁྱེད་ནང་བཞིན་རང་ངོས་ནས་གོམ་པ་སྤོ་ཐུབ་རྒྱུ་ན་ཅི་མ་རུང་སྙམ་པའི་རེ་བ་དང་སེམས་ཚེགས་འདྲེས་མ་ཞིག་ཀྱང་སྐྱེས་བྱུང་།